
Text rozhodnutia
Súd: Krajský súd Bratislava Spisová značka: 8Co/583/2013 Identifikačné číslo súdneho spisu: 1211203301 Dátum vydania rozhodnutia: 05. 05. 2015 Meno a priezvisko sudcu, VSÚ: JUDr. Janka Gažovičová ECLI: ECLI:SK:KSBA:2015:1211203301.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Janky Gažovičovej a členov senátu JUDr. Moniky Holickej a JUDr. Ondreja Krajča v právnej veci navrhovateľa: Lindström, s.r.o., so sídlom Orešianska ulica 3, Trnava, zastúpeného JUDr. Jánom Šoltésom, advokátom so sídlom Karadžičova 8, P.O.BOX 205, Bratislava, proti odporcovi: LIDESTA PLUS, s.r.o., so sídlom Ružomberská 6, Bratislava, zastúpenému Advokátskou kanceláriou FP LEGAL, s.r.o., so sídlom Ružomberská 6, Bratislava, o zaplatenie 318,04 Eur s prísl., na odvolanie odporcu proti rozsudku Okresného súdu Bratislava II, zo dňa 21. júna 2013 č.k. 50C 109/2011-97, jednohlasne takto r o z h o d o l : Odvolací súd rozsudok súdu prvého stupňa v napadnutej časti p o t v r d z u j e. Odporca je povinný nahradiť navrhovateľovi trovy odvolacieho konania vo výške 39,25 Eur, do 3 dní od právoplatnosti rozsudku. o d ô v o d n e n i e : Rozsudkom zo dňa 21. júna 2013 č.k. 50C 109/2011-97 uložil súd prvého stupňa odporcovi povinnosť zaplatiť navrhovateľovi sumu 318,04 Eur spolu s úrokom z omeškania vo výške 9% ročne zo sumy 53,60 Eur od 03.06.2009 do zaplatenia, vo výške 9% ročne zo sumy 53,60 Eur od 01.07.2009 do zaplatenia, vo výške 9% ročne zo sumy 53,60 Eur od 30.07.2009 do zaplatenia, vo výške 9% ročne zo sumy 53,60 Eur od 27.08.2009 do zaplatenia, vo výške 9% ročne zo sumy 53,60 Eur od 25.09.2009 do zaplatenia, vo výške 9% ročne zo sumy 50,04 Eur od 23.10.2009 do zaplatenia, ako aj náhradu trov konania vo výške 253,06 Eur, všetko do troch dní od právoplatnosti rozsudku a vo zvyšnej časti (predstavujúcej navrhovateľom uplatňovaný úrok z omeškania) návrh navrhovateľa zamietol, keď vykonaným dokazovaním zistil, že navrhovateľ (prostredníctvom obchodného zástupcu na základe zmluvy o obchodnom zastúpení zo dňa 01.10.2004) uzatvoril dňa 21.11.2008 s odporcom Zmluvu o servisnom prenájme rohoží (ďalej len „zmluva o prenájme“); na základe ktorej sa navrhovateľ zaviazal prenechať do užívania odporcu rohože, vrátane ich výmeny a čistenia (ktorých doručenie a výmena sa uskutoční bez ďalších dokladov) v prevádzke Caffé Adamarc, Pomlejská 2205/2A, Šamorín a odporca sa zaviazal zaplatiť mu dohodnutú odplatu za 4-týždňové fakturačné obdobie s lehotou splatnosti 14 dní; ktorú povinnosť si však odporca riadne a včas nesplnil, a to napriek opakovaným výzvam zo strany navrhovateľa. Ďalej zistil, že odporca mal zriadenú prevádzku Caffé Adamarc, Pomlejská 2205/2A, Šamorín a spočiatku aj uhrádzal navrhovateľovi odplatu za výmenu a čistenie rohoží, napr. dňa 08.12.2008, 07.01.2009 a 02.06.2009, pričom konateľ odporcu Z. M. taktiež komunikoval s navrhovateľom ohľadne reklamácie fakturačného obdobia (07.09.2009 - 27.09.2009) za prenájom rohoží. Takto zistený skutkový stav posúdil podľa ust. § 7 ods. 3, § 15 ods. 1, 2, § 16, § 269 ods. 2, § 365 Obchodného zákonníka (ďalej len „Obch. zák.“) a dospel k záveru, že navrhovateľ sa dôvodne domáha zaplatenia nezaplatených faktúr za prenájom, výmenu a čistenie rohoží dôvodiac, že predmetná zmluva o prenájme rohoží bola uzatvorená platne, keď túto uzatvoril v mene odporcu S. K. (aj keď zamestnaný u odporcu až odo dňa 01.12.2008) v prevádzke odporcu - Caffé Adamarc, Šamorín. Mal za to, že S. K. konal za odporcu v jeho prevádzke a s vedomím odporcu, keďže disponoval štandardnou firemnou predtlačou zmluvy o prenájme rohoží, pečiatkou odporcu s jeho identifikačnými údajmi, a preto neuznal argumentáciu odporcu, že predmetná zmluva bola podpísaná neoprávnenou osobou. V tejto súvislosti poukázal na to, že odporca nepredložil žiadny dôkaz spochybňujúci platné uzatvorenie tejto zmluvy, keď navyše konateľ odporcu preukázateľne komunikoval s navrhovateľom ohľadne reklamácie fakturačného obdobia (07.09.2009 - 27.09.2009) za prenájom rohoží a spočiatku aj uhrádzal navrhovateľovi odplatu za výmenu a čistenie rohoží (napr. dňa 08.12.2008, 07.01.2009 a 02.06.2009), z čoho vyplýva, že odporcovi bolo zrejmé, na aký účet má platby poukazovať. O úrokoch z omeškania rozhodol podľa § 517 ods. 1, 2 Občianskeho zákonníka v spojení s § 3 ods. 1 Nariadenia vlády č. 87/1995 Z.z.; keď začiatok omeškania stanovil vždy na deň nasledujúci po splatnosti jednotlivých nezaplatených faktúr; a navrhovateľovi priznal úrok z omeškania vo výške 9% ročne zo sumy 53,60 Eur od 03.06.2009 do zaplatenia, vo výške 9% ročne zo sumy 53,60 Eur od 01.07.2009 do zaplatenia, vo výške 9% ročne zo sumy 53,60 Eur od 30.07.2009 do zaplatenia, vo výške 9% ročne zo sumy 53,60 Eur od 27.08.2009 do zaplatenia, vo výške 9% ročne zo sumy 53,60 Eur od 25.09.2009 do zaplatenia, vo výške 9% ročne zo sumy 50,04 Eur od 23.10.2009 do zaplatenia, a vo zvyšnej časti; predstavujúcej úrok z omeškania presahujúci zákonom stanovenú úrokovú sadzbu; návrh navrhovateľa zamietol. O trovách konania rozhodol podľa § 142 ods. 1 O.s.p. a v konaní úspešnému navrhovateľovi priznal ich náhradu spolu vo výške 253,06 Eur. Proti tomuto rozsudku; do jeho vyhovujúcej časti; podal v zákonom stanovenej lehote odvolanie odporca domáhajúc sa jeho zmeny tak, aby bol návrh navrhovateľa v celom rozsahu zamietnutý. Namietal, že súd prvého stupňa dospel na základe vykonaných dôkazov k nesprávnym skutkovým zisteniam (§ 205 ods. 2 písm. d/ O.s.p.) a jeho rozhodnutie vychádza i z nesprávneho právneho posúdenia veci (§ 205 ods. 2 písm. f/ O.s.p.). Nestotožnil sa so záverom súdu prvého stupňa o platnosti predmetnej zmluvy o prenájme rohoží, keď táto bola v jeho mene podpísaná osobou S. K.F., ktorý s ním v čase jej uzatvorenia nebol v žiadnom právnom vzťahu, t.j. nebol jeho štatutárnym orgánom, splnomocnenou osobou alebo zamestnancom, ktorý by v rámci výkonu svojej funkcie mohol v jeho mene uzatvárať zmluvy. Mal za to, že navrhovateľ nekonal pri uzatváraní predmetnej zmluvy s riadnou starostlivosťou; keď zmluvu riadne nevyplnil a nepreveril oprávnenie konajúcej osoby; a jeho konanie je možné považovať za agresívnu a nekalú obchodnú praktiku, ktorá by nemala požívať právnu ochranu. Ďalej uviedol, že z listu konateľa Z. M. nevyplýva, že by uznal záväzok voči navrhovateľovi a navyše svedeckú výpoveď I. O.; ktorý je i naďalej v obchodnom vzťahu s navrhovateľom; nie je možné považovať za dôveryhodnú, keďže tento si vzhľadom na časový odstup nemôže vierohodne pamätať okolnosti vzťahujúce k predmetnej veci a nevedel ani vierohodne preukázať doručenie a odovzdanie mu rohoží. Vzhľadom na uvedené mal za to, že navrhovateľ vedome a úmyselne uzatvoril predmetnú zmluvu s osobou neoprávnenou konať v jeho mene, ktorý postup navrhovateľ je účelový a v rozpore s dobrými mravmi. Záverom si uplatnil trovy konania. Navrhovateľ vo svojom vyjadrení na odvolanie odporcu navrhol rozsudok súdu prvého stupňa v napadnutej časti ako vecne správny potvrdiť dôvodiac, že predmetnú zmluvu o prenájme rohoží uzatváral v dobrej viere, majúc za to, že jedná s osobou oprávnenou konať v mene odporcu, konanie ktorej osoby zaväzuje odporcu. Celú argumentáciu odporcu uvedenú v jeho odvolaní považuje za účelovú, pričom odporca nepredložil žiadny listinný alebo iný relevantný dôkaz preukazujúci jeho tvrdenia. Zdôraznil, že odporca mal vedomosť o existencii predmetného záväzkového vzťahu, čo preukazuje aj skutočnosť, že po uzatvorení zmluvy dňa 21.11.2008 uhrádzal na jeho účet platby za výmenu a čistenie rohoží. Záverom si uplatnil trovy odvolacieho konania. Odvolací súd prejednal vec v medziach a z dôvodov podaného odvolania, vrátane konania, ktoré mu predchádzalo (§ 212 ods. 1 O.s.p.) bez nariadenia pojednávania (§ 214 ods. 2 O.s.p. v spojení s § 156 ods. 3 O.s.p.), a dospel k záveru, že odvolanie odporcu nie je dôvodné. Právnym posúdením je činnosť súdu, pri ktorej zo skutkových zistení vyvodzuje právne závery a aplikuje konkrétnu právnu normu na zistený skutkový stav. Nesprávne právne posúdenie je chybnou aplikáciou práva na zistený skutkový stav; dochádza k nej vtedy, ak súd nepoužil správny právny predpis, alebo ak síce aplikoval správny právny predpis, nesprávne ho však interpretoval, alebo ak zo správnych skutkových záverov vyvodil nesprávne právne závery. Pokiaľ odporca namietal, že súd prvého stupňa dospel na základe vykonaných dôkazov k nesprávnym skutkovým zisteniam, v zmysle ustálenej súdnej praxe pri tomto odvolacom dôvode podľa § 205 ods. 2 písm. d/ O.s.p. musí ísť o skutkové zistenie, ktoré bolo podkladom pre rozhodnutie súdu, a teda týka sa tých podstatných skutočností, ktoré boli významné z hľadiska hmotnoprávneho posúdenia veci, a na základe ktorých súd prvého stupňa posúdil vec po právnej stránke. Skutkové zistenie je nesprávne v tom, že nemá oporu vo vykonanom dokazovaní. Skutkové zistenie nezodpovedá vykonaným dôkazom, ak výsledok hodnotenia dôkazov nezodpovedá postupu vyplývajúcemu z ust. § 132 O.s.p., a to vzhľadom na to, že súd prvého stupňa vzal do úvahy skutočnosti, ktoré z vykonaných dôkazov alebo z prednesov účastníkov či z obsahu spisu nevyplynuli a ani inak nevyšli v priebehu konania najavo, alebo neprihliadol na rozhodujúce skutočnosti, ktoré boli vykonanými dôkazmi preukázané, alebo vyšli inak počas konania najavo. Nesprávne sú i také skutkové zistenia, ktoré súd založil na chybnom hodnotení dôkazov, a teda keď v hodnotení dôkazov alebo skutočností, ktoré vyšli v konaní najavo, či vyplynuli z prednesov účastníkov, z hľadiska ich závažnosti, zákonnosti, pravdivosti, vierohodnosti sa vyskytuje logický rozpor. V prejednávanej veci súd prvého stupňa riadne zistil skutkový stav, keď vykonal dostatočné dokazovanie v rozsahu potrebnom na zistenie rozhodujúcich skutočností dôležitých pre posúdenie dôvodnosti návrhu (§ 120 ods. 1, 4 O.s.p.) a následným zhodnotením výsledkov dokazovania v súlade s § 132 O.s.p. dospel k správnym skutkovým záverom, na základe ktorých vyvodil aj správne právne závery; že predmetná zmluva o prenájme rohoží bola uzatvorená platne; keď na vec aplikoval zodpovedajúce ustanovenia § 7 ods. 3, § 15 ods. 1, 2, § 16, § 269 ods. 2, § 365 Obch. zák., ktoré aj správne vyložil v súlade ustálenou súdnou a výkladovou praxou, keď konštatoval, že S. K. konal za odporcu v jeho prevádzke a s jeho vedomím, keďže disponoval štandardnou firemnou predtlačou zmluvy o prenájme rohoží, pečiatkou odporcu s jeho identifikačnými údajmi, pričom svoje dôvody vedúce k priznaniu navrhovateľom uplatňovanej sumy s prísl. (pozostávajúcej z jednotlivých nezaplatených faktúr); keď odporca nepredložil žiadny dôkaz spochybňujúci platné uzatvorenie tejto zmluvy; aj riadne v súlade s § 157 ods. 2 O.s.p. odôvodnil, pričom sa dôsledne vysporiadal so všetkými rozhodujúcimi skutočnosťami podstatnými pre právne posúdenie veci, poukázal na všetky podstatné skutočnosti vyplývajúce z vykonaného dokazovania objasňujúce skutkový a právny základ rozhodnutia, a preto jeho rozhodnutie možno považovať v tomto smere za presvedčivé. V danej veci odporca v podanom odvolaní len zopakoval svoje námietky prednesené už pred súdom prvého stupňa, ktorý sa s nimi v odôvodnení svojho rozhodnutia vyporiadal a v dostatočne primeranom rozsahu poukázal na všetky podstatné skutočnosti vyplývajúce z vykonaného dokazovania objasňujúce skutkový a právny základ rozhodnutia, a preto jeho rozhodnutie v napadnutej časti možno považovať v tomto ohľade za presvedčivé. So zreteľom na uvedené odvolací súd považuje skutkové a právne závery súdu prvého stupňa za správne a v celom rozsahu sa stotožňuje s dôvodmi uvedenými v odôvodnení napadnutého rozsudku. Obsah odvolania odporcu nie je spôsobilý spochybniť správnosť záverov rozsudku súdu prvého stupňa v ním napadnutej časti, na ktorých založil svoje rozhodnutie, z hľadiska ním uplatnených odvolacích dôvodov, keď ani v odvolacom konaní neboli zistené také nové rozhodujúce skutočnosti alebo dôkazy, ktoré by mali za následok zmenu skutkového stavu oproti tomu, ako bol tento ustálený súdom prvého stupňa, z ktorého potom vychádzalo aj jeho právne posúdenie veci. V odvolacom konaní nevyšlo tiež najavo, že by konanie, ktoré predchádzalo vydaniu napadnutého rozhodnutia, trpelo takou vadou, ktorá by mala za následok vecnú nesprávnosť rozhodnutia (§ 212 ods. 3 O.s.p.). Odvolací súd poznamenáva, že v občianskom súdom konaní súd rozhoduje na základe skutkového stavu zisteného z vykonaných dôkazov, ako aj na základe skutočností, ktoré neboli medzi účastníkmi sporné (§ 153 ods. 1 O.s.p.). Účastníci konania sú povinní prispieť k dosiahnutiu účelu konania pravdivým a úplným opísaním potrebných skutočností a označením dôkazných prostriedkov v zmysle ust. § 101 ods. 1 O.s.p. Podľa ust. § 120 ods. 1, 4 O.s.p. sú účastníci konania povinní označiť dôkazy na preukázanie svojich tvrdení, pričom na základe poučenia súdu sú povinní všetky dôkazy a skutočnosti predložiť a označiť najneskôr do vyhlásenia uznesenia, ktorým sa dokazovanie končí, pretože na dôkazy a skutočnosti predložené a označené neskôr sa zásadne, teda bez splnenia podmienok podľa ust. § 205a ods. 1 O.s.p., v odvolacom konaní neprihliada. Za dôkaz môžu slúžiť všetky prostriedky, ktorými možno zistiť stav veci, najmä výsluch svedkov, znalecký posudok, správy a vyjadrenia orgánov, fyzických osôb a právnických osôb, listiny, ohliadka a výsluch účastníkov (§ 125 O.s.p.). Z uvedených ustanovení vyplýva, že povinnosťou účastníka v občianskom súdnom konaní je nielen uviesť všetky potrebné skutočnosti, t.j. skutočnosti rozhodujúce pre aplikáciu hmotného práva, ale aj navrhnúť dôkazy na preukázanie svojich tvrdení, t.j. zaťažuje ho nielen povinnosť tvrdenia (§ 101 ods. 1 O.s.p.), ale aj povinnosť dôkazná (§ 120 ods. 1 O.s.p.), medzi ktorými je vzájomná väzba. Dôkazné bremeno teda znášajú účastníci konania a nesplnenie dôkaznej povinnosti ohľadne vlastných tvrdení je spojené s procesnou zodpovednosťou účastníka za výsledok konania, keď neunesenie dôkazného bremena navrhovateľom má za následok zamietnutie jeho návrhu a neunesenie dôkazného bremena odporcom ohľadne ním tvrdených skutočností má za následok, že súd nemôže prihliadať na jeho obranu. Pri označení dôkazov, ktorých sa účastník konania dovoláva, ide o druhú procesnú povinnosť uloženú mu príslušnými ustanoveniami O.s.p. (okrem povinnosti tvrdenia), a to o tzv. dôkaznú povinnosť; keď účastník musí označiť a predložiť dôkazy tak, aby z nich jeho skutkového tvrdenia logickým spôsobom vyplývali, pričom najmä v sporových konaniach je požiadavka na logickú bezrozpornosť vyššia ako v konaniach nesporových; a napriek tomu, že povinnosť tvrdenia a dôkazná povinnosť sú procesnými povinnosťami, ich splnenie nemôže súd vynucovať ani sankcionovať a jedinou sankciou za nesplnenie povinnosti tvrdenia dôkaznej povinnosti je spravidla neunesenie tzv. bremena tvrdenia a dôkazného bremena a v sporových konaniach strata sporu. V prejednávanej veci je predmetom konania návrh navrhovateľa, ktorým sa domáha proti odporcovi zaplatenia sumy 318,04 Eur s prísl., a to titulom neuhradenia splatných faktúr za dodávku a výmenu rohoží. V danej veci je nesporné, že navrhovateľ uzatvoril dňa 21.11.2008 s odporcom zmluvu o prenájme rohoží; na základe ktorej sa navrhovateľ zaviazal prenechať do užívania odporcu rohože, vrátane ich výmeny a čistenia v prevádzke Caffé Adamarc, Pomlejská 2205/2A, Šamorín a odporca sa zaviazal zaplatiť mu dohodnutú odplatu za 4-týždňové fakturačné obdobie, s lehotou splatnosti 14 dní; ktorú povinnosť si odporca riadne a včas nesplnil. Za nesporné považuje odvolací súd aj to, že odporca spočiatku uhrádzal navrhovateľovi odplatu za výmenu a čistenie rohoží, napr. dňa 08.12.2008, 07.01.2009 a 02.06.2009, pričom konateľ odporcu Z. M. taktiež komunikoval s navrhovateľom ohľadne reklamácie fakturačného obdobia (07.09.2009 - 27.09.2009) za prenájom rohoží. Spornou zostala otázka, či predmetná zmluva o prenájme rohoží bola ako právny úkon medzi účastníkmi konania uzavretá platne. Rozhodujúcim pre posúdenie, či v danej veci bola predmetná zmluva uzatvorená platne, je posúdenie skutočnosti, či konanie osoby S. K.; ktorý predmetnú zmluvu s navrhovateľom uzatvoril v prevádzke odporcu; zaväzuje odporcu ako podnikateľa. Podľa § 16 Obch. zák., podnikateľa zaväzuje aj konanie inej osoby v jeho prevádzkarni, ak nemohla tretia osoba vedieť, že konajúca osoba na to nie je oprávnená. Citované zákonné ustanovenie upravuje špeciálny prípad, ak osoba koná v mene podnikateľa bez toho, aby bola na to oprávnená ako zákonný zástupca (§ 13 ods. 5, § 15) alebo ako zástupca na základe plnej moci (vrátene prokúry). Zákon chráni dobrú vieru tretích osôb, ktoré urobili úkon s neoprávnenou osobou v prevádzkarni podnikateľa. Podnikateľa teda zaväzuje aj konanie ďalších osôb v súvislosti s ich účastníctvom na prevádzkarni, a to za podmienky, že tretia osoba nemohla vedieť, že konajúca osoba na to nie je oprávnená (§ 16 Obch. zák.). V tejto súvislosti je potrebné uviesť, že Obchodný zákonník na tomto mieste vytvára fikciu zastúpenia, de facto ide o zavedenie fikcie chrániacej postavenie tretích osôb, že v prevádzkarni podnikateľa konajú s na to oprávnenou osobou. Súd prvého stupňa v danom prípade správne postupoval, keď obranu odporcu posúdil ako nevierohodnú a túto neuznal, keďže odporca nepredložil žiadny listinný, resp. iný relevantný dôkaz, ktorým by vyvrátil písomný dôkaz o platnom vzniku jeho záväzku voči navrhovateľovi - písomnú Zmluvu o servisnom prenájme rohoží zo dňa 21.11.2008; podpísanú obidvomi zmluvnými stranami, t.j. navrhovateľom (prostredníctvom obchodného zástupcu) a odporcom - v mene, ktorého konala v zmysle § 16 Obch. zák. tretia osoba - S. K., a to v prevádzkarni odporcu (Caffé Adamarc, Šamorín), ktorý ju opatril i firemnou pečiatkou odporcu s jeho identifikačnými údajmi. V tejto súvislosti správne poukázal súd prvého stupňa na širšie okolnosti prípadu i na skutočnosť, že konateľ odporcu (Z. M.) preukázateľne komunikoval s navrhovateľom ohľadne reklamácie fakturačného obdobia za prenájom predmetných rohoží (07.09.2009 - 27.09.2009) a spočiatku navrhovateľovi aj uhrádzal odplatu za výmenu a čistenie rohoží (napr. dňa 08.12.2008, 07.01.2009 a 02.06.2009), z čoho je zrejmé, že navrhovateľ pri uzatváraní zmluvy konal v dobrej viere; majúc za to, že úkon uzatvoril s oprávnenou osobou; a na druhej strane aj odporca mal vedomosť o existencii záväzku voči navrhovateľovi aj na aký účet má predmetné platby poukazovať, čo preukazuje (a nie spochybňuje, tak, ako to tvrdí odporca v jeho odvolaní) aj skutočnosť, že Marek Poživinec; ktorý dňa 21.11.2008 uzatvoril predmetnú zmluvu v zmysle § 16 Obch. zák. v mene odporcu; bol zamestnancom odporcu (bez ohľadu na to, že sa ním stal až po uzavretí zmluvy, t.j. od dňa 01.12.2008), a preto podľa názoru odvolacieho súdu odporca mal vedomosť o jeho záväzku voči navrhovateľovi. Neobstojí preto argument odporcu uvedený v jeho odvolaní; že konanie navrhovateľa je možné považovať za agresívnu a nekalú obchodnú praktiku, ktorá by nemala požívať právnu ochranu; keď práve naopak konanie odporcu; ktorý spočiatku uhrádzal faktúry za poskytnuté služby, resp. komunikoval s navrhovateľom ohľadne zasielaných faktúr a následne namieta neplatnosť predmetnej zmluvy o prenájme rohoží; je možné považovať za konanie, ktoré je v rozpore s dobrými mravmi, resp. za nekalú obchodnú praktiku. Po právnom zhodnotení tých rozhodujúcich skutkových zistení, ktoré boli preukázané výsledkami dokazovania vykonaného pred súdom prvého stupňa, dospel odvolací súd k záveru, že odporca nedôvodne vytýka súdu prvého stupňa, že dospel na základe vykonaných dôkazov k nesprávnym skutkovým zisteniam, resp. že jeho rozhodnutie vychádza i z nesprávneho právneho posúdenia veci, a preto rozsudok súdu prvého stupňa; v napadnutej - vyhovujúcej časti; stotožňujúc sa so skutkovým stavom zisteným vykonaným dokazovaním, ako aj právnym posúdením veci súdom prvého stupňa i odôvodnením rozsudku súdu prvého stupňa majúcim v tejto časti všetky zákonom stanovené náležitosti (§ 157 ods. 2 O.s.p.) ako vecne správny potvrdil (§ 219 ods. 1 O.s.p.). O náhrade trov odvolacieho konania rozhodol odvolací súd podľa § 224 ods. 1 O.s.p. v spojení s ust. § 142 ods. 1 O.s.p. a navrhovateľovi; ktorý mal úspech v odvolacom konaní; priznal náhradu trov, ktoré mu vznikli v odvolacom konaní právnym zastúpením za 1 úkon právnej služby - vyjadrenie k odvolaniu odporcu zo dňa 10.10.2013 v sume 24,90 Eur + režijný paušál 7,81 Eur + 20 % DPH, t.j. spolu v sume 39,25 Eur, vyčíslených podľa § 10 ods. 1, § 13a ods. 1 písm. c/ a § 18 ods. 3 vyhl. č. 655/2004 Z.z. a vyúčtovania navrhovateľa. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1211203301.1 (dáta aktuálne k 15. 11. 2026). Záväzné je znenie zverejnené súdom.




